देहरादून। सूर्य की उपासना का महापर्व डाला छठ (सूर्यषष्ठी) व्रत नहाय-खाय के साथ आज रविवार से शुरू हो गया। चार दिवसीय (11 नवंबर से 14 नवंबर सुबह तक) महाव्रत की तैयारियां पूरी कर ली गई हैं। पहले दिन शुद्धता और पवित्रता के साथ व्रत का संकल्प लिया जाएगा। दूसरे दिन पंचमी खरना पर कुलदेवता की पूजा होगी। कार्तिक शुक्लपक्ष षष्ठी पर मंगलवार को गंगा समेत विभिन्न नदियोें में खड़े होकर डूबते सूर्य को अर्घ्य दिया जाएगा। सूर्यदेव की कठिन पूजा के लिए शनिवार देर शाम तक महिलाएं और पुरुष घर में साफ-सफाई कार्य में व्यस्त रहे। पूजा सामग्री खरीदने के लिए दिनभर बाजारों में भारी भीड़ रही।